**Frânta aşteptare**

*Stefan Doroftei Doimaneanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Răscolit de fiorul din ochii-ţi sălbatici

Şi de şoapte impregnate pe liniştea mea,

Pe gându-mi ameţit de pitici enigmatici,

S-a plimbat aşteptarea precum fulgii de nea.

Prin gânduri, prin sensuri, te găseam pretutindeni,

în visuri te plimbai prin grădina divină,

M-ai legat de iubire în noaptea de-armindeni,

Primăveri au zburat, ca pe flori, o albină.

În speranţe mi-am legat mari buchete de vis

Jurămintele s-au scurs ca un mitic potop,

Am rupt raze de lună şi cu ele ţi-am scris

Poezie pe valuri şi un nou horoscop.

Aşteptarea s-a frânt azi în zorii de ziuă,

Printre undele moi, părăsite de vlagă,

Încetând să disper bătând apa în piuă,

Ţi-am promis răsărit pentru-o viaţă întreagă.

M-ai mixat cu priviri din lumini evadate

Lăcrimând ploi de dor pe nisipul de toamnă,

Iar din sufletul tău, unde-au stat ferecate,

Mi-au şoptit că doreşti să devi a mea doamnă